[image: image1.png]


       О Б Щ И Н С К А  А Д М И Н И С Т Р А Ц И Я – З Л А Т О Г Р А Д

гр. Златоград 4980, ул. „Стeфан Стамболов” № 1, тел: 03071 / 25 51, 25 53 
www.zlatograd.bg;  e-mail:  ObA-zlatograd@zlatograd.bg

ПРОТОКОЛ ОТ ПРОВЕДЕНО

 ПУБЛИЧНО ОБСЪЖДАНЕ НА ПРОЕКТА НА 

БЮДЖЕТ НА ОБЩИНА ЗЛАТОГРАД ЗА 2021 г.
На 11.02.2021 г. (четвъртък), от 15.00 часа, в малката зала, на втори етаж, при ОНЧ „Просвета” се проведе публично обсъждане на Проекта на бюджет на Община Златоград за 2021 г.
Г-н Янчев откри публичното обсъждане и започна с това, че това е един много важен етап от бюджетната процедура и има за цел не само да информира обществеността, но и да се ангажира местната общност за съставянето, приемането и изпълнението му.

Предложи дневния ред да протече, като първо бъде представен Проекта на бюджет на Община Златоград за 2021 г. и Инвестиционната програма за капиталови разходи за 2021 г., след това Проекта на стратегия за управление и разпореждане на общинската собственост в Община Златоград за периода 2021-2023 г. и Проекта на годишна програма за управление и разпореждане с имотите – общинска собственост в Община Златоград през 2021 г. и накрая в точка други след представянето на материалите, да бъде дадена думата за въпроси, мнения и коментари на всички присъстващи.
Г-н Янчев започна с това, че проекта на бюджета 2021 г. е публикуван на интернет страницата на Община Златоград и всеки, който иска може да се запознае с материалите. Допълни, че това ще бъде първият бюджет съставен, приет и изпълняван в една по-деликатна обстановка и в по различни условия на извънредна обстановка. Изготвянето му е свързано с предизвикателството да се отговори на все по-нарастващи изисквания, интереси и очаквания на граждани към местната власт. Въпреки финансовата и икономическа нестабилност Община Златоград предлага за обсъждане един реалистичен бюджет.
Г-н Янчев продължи с представяне на приоритетите и целите на бюджет 2021г. Приоритетите и целите на бюджета на Община Златоград за 2021 г. продължават политиката за финансова стабилност на общината. През 2021 година общината е изправена пред предизвикателството да приключи „последните” проекти за програмен период 2014-2020 г., проекти с европейско финансиране. Г-н Янчев уточни, че предстои да се разработи и приеме много важен стратегически документ за общината - План за интегрирано развитие на Община Златоград за периода 2021 - 2027 г. или т.н Общински план за развитие от предишните програмни периоди. Стратегически документ, който ще даде насока за развитие на общината за следващите 7 години. Друг приоритет за 2021 година е свързан с подготовката на нови проекти за финансиране по Оперативни програми за новия програмен период. В бюджета за 2021 година са заложени разходи за проектиране за доста важни и проблемни места в общината. По отношение на подобряването и благоустрояването на инфраструктурата - на уличната мрежа, междублоковите пространства, парковете, общинската спортна инфраструктура за поредна година са заложени доста дейности по отношение на подобряването на общинската инфраструктура. За първи път ще бъде създадена нова делегирана от държавата дейност „Асистентска подкрепа” – нова социална услуга, която ще се финансира от държавата. Друг приоритет заложен в бюджета за 2021 г. е насочен към създаване на условия за повишаване на инвестиционната привлекателност. С него се цели да бъдат улеснени и да се предостави възможност на инвеститори, чрез подобряване на инфраструктурата, да инвестират в община Златоград. Реализирането на успешни публично-частни партньорства е практика, успешно реализирана през последните години, съвместно с Общински съвет. Г-н Янчев допълни, че доста успешно се налага тази форма на партньорство. Запазване на бюджетната устойчивост, това е приоритет на общината, което се залага всяка година, като се следи за неговото прилагане и изпълнение.
По отношение на спецификата на бюджет 2021 година, господин Янчев започна с това, че бюджетът е правен при увеличени държавни трансфери. Трансферът от държавата е в по-голям размер спрямо предходните години. Продължи с това, че не се увеличават местните данъци и такси. Бюджетът за 2021 г. е правен без да се увеличават приходите от данъците и таксите в Община Златоград. Запазва се обема на предоставянето на публични услуги - детски градини, социални услуги, поддържане на зелени и цветни площи и др. Всички предоставяни публични услуги се запазват като обем и като качество. Запазва се размерите за подпомагане на ин витро процедури, които се финансират от общинския бюджет по решение на Общински съвет. Запазва се размера на субсидиите за клубовете на пенсионера, на сдруженията на хората с увреждания и помощите за лечения. Един разход, който е увеличен по бюджета е субсидирането на болницата, не само като капиталов трансфер, но и като субсидия за издръжката, както и включване на инфраструктурен обект, който засяга болничното заведение. Спортните клубове получават малко повече средства, църковното настоятелство и мюсюлманското настоятелство е предвидено за първи път да получат субсидии.
Инвестиционната програма за капиталови разходи за 2021 година е 9 262 971 лв. При изготвянето на инвестиционната програма са взети в предвид срещите с гражданите по квартали и по населени места, какви предложения са получавани от минали години от общински съветници, какви проблеми са възникнали и са актуални за решаване в момента.
Г-н Янчев приключи изложението си с това, че това е един доста оптимистичен и същевременно реалистичен бюджет. Даде думата на г-жа Мангарудова да представи по-подробно параметрите на бюджета на Община Златоград за 2021 г.

 Г-жа Мангарудова започна с това, че общата рамка на  бюджета за 2021 г. възлиза на 14 900 000 лв. Индикативният разчет на средствата от Европейския съюз, средства по проекти са в размер на 6 787 306 лв.

В приходите за 2021 година трансферите от ЦБ за делегираните от държавата дейности заемат 63 % от общо приходите, субсидиите и трансферите от ЦБ за местни дейности представляват 16 % , а собствените приходи заемат 16 % от общо приходите.
Представи подробно, чрез нагледен презентационен материал, как е формирана приходната част по основите раздели, съгласно Единната бюджетна класификация, в общ размер 14 900 000 лв. – размерите на субсидиите и трансферите от Централния бюджет, собствените приходи (данъчни и неданъчни), трансферите между бюджети и сметки за СЕС, временни безлихвени заеми и операции с финансови активи. Даде   обяснение за всеки раздел от приходната част, а за раздел „Операции с финансови активи” уточни, че в него са отразени, както движението по общинските дългове (усвоявания и погасявания), така и преходния остатък от 2020 г., като в държавни дейности преходния остатък е 844 005 лв., като от тях 483 242 лв. са реализирани икономии от училища и детски градини. Преходния остатък от местни дейности е предимно с целеви характер и е в размер на 3 119 442 лв. 
Субсидиите и трансферите от централния бюджет са увеличени спрямо 2020 г., общо в размер на 15,8 %. Представи и конкретните увеличения в процентно измерени за всеки вид субсидия по отделно. По отношение на собствените приходи –данъчни и неданъчни, представени в два слайда, госпожа Мангарудова поясни, че са изготвени, отчитайки изпълнението от предходната година и тенденциите от последните три години, събраните и несъбраните приходи, без да се увеличават ставките на местните данъци и такси. Заложено е запазване на събираемостта и дори повишаване на събираемостта на местните данъци и такси. Допълни, че общината има добра събираемост на ДНИ и ДМПС – за 2019 година  тя е 84,4 % , а за 2020 година е 85 %. Това е планираната събираемост и за 2021 година. Г-жа Мангарудова продължи с представянето на неданъчните приходи, разясни какви приходи влизат в тази група приходи – приходите от наеми, такси, приходите от общинска собственост, от концесии и др., а общо планираните неданъчни приходи са в размер 1 080 000 лв.
Продължи с представянето на разходната част на бюджета, като общия обем на разходите за 2021 г. възлизат на 14 900 000 лв., в т.ч. за делегирани от държавата дейности – 8 536 410 лв., местни дейности в т.ч. дофинансиране на държавни дейности – 6 363 590 лв. Най-висок е делът на разходите за образование – 40 %, следвани от тези, свързани с благоустройството и инвестициите в местна инфраструктура – 28 %.
Г-жа Мангарудова представи какви разходи са залегнали приоритетно в бюджета за 2021., представи разпределението на разходите по функции, относителния дял на разходите от обема на всички разходи.

Г-жа Мангарудова продължи с представянето на разходите, разпределени в няколко групи разходи:

· Разходи за покриване на поети ангажименти, произтичащи от отчетените резултати през 2020 г. Поясни, че в тази група разходи влизат прехвърлените просрочени задължения и неразплатени разходи, като предвидените за разплащане просрочени задължения през 2021 година са в размер на 108 690 лв., разходите да обслужване на общинския дълг (главници, лихви и такси), разходи за придобити и нововъведени активи (застраховки, поддръжка);
· Разходи за дейности с определени целеви приходи – приходите от такса битови отпадъци се насочват за извършване на дейности по предоставяне на услугите по чл.62 от ЗМДТ,  приходите от туристически данък се насочват към дейности за развитие на туризма, съгласно Закона за туризма, от продажба на общинска собственост се разходват само за финансиране на изграждането, за основен ремонт и текущ ремонт на социална и техническа инфрактура.
· Разходи за издръжка на дейности със споделено финансиране – като издръжка на детски градини и детски ясли, които се финансират частично от такси и цени на услуги.
· Разходи за дейности, за които не се събират такси и цени на услуги – за осветление на уличи и площади, озеленяване, поддържане и благоустрояване на улична мрежа, паркове, площади, междублокови пространства.
  Г-жа Мангарудова продължи с представяне на разходите за субсидирани дейности с местен характер, каквито са общинската болница, спортните клубове, като за пръв път са планирани субсидии за църковно настоятелство и за мюсюлманско настоятелство. За общинската болница са планирани средства в размер на  60 000 лв. представляващи 30 000 - субсидия и 30 000 лв. - капиталов трансфер. За поредна година за спортните клубове е предвидена субсидия, общо на стойност 8 500 лв. За първа година е предвидена субсидия и за църковно и мюсюлманско настоятелство, общо в размера на 10 000 лв., по 5 000 лв. за всяко от тях. Осигурени са и средства за извършването на целеви разходи със социално предназначение – помощи за лечение по решение на Общински съвет – 5 300 лв., за процедури „Ин витро” – 6 000 лв., както и субсидии за клубове на пенсионера и инвалида – 5 000 лв.
 Г-жа Мангарудова продължи с представяне на Инвестиционната програма за капиталови разходи на Община Златоград за 2021 година. Инвестиционната програма за капиталови разходи за 2021 г. е на обща стойност 9 262 971 лв. Започна с представянето на обектите, включени в Инвестиционната програма, които са преходни обекти от 2020 г., чието изпълнение и разплащане продължава и през 2021 г., след това представи и новите обекти, включени в Инвестиционната програма за капиталови разходи. Накрая представи и по-големите проекти, финансирани по ОП, ПРСР и по др.  При планирането на капиталовите разходи са взети предвид ангажиментите по местни стратегически и планови документи, преходните обекти, наличието на неразплатени капиталови разходи.
Госпожа Мангарудова подчерта, че подробни материали по отношение на бюджета на Община Златоград за 2021 година и Инвестиционната програма са публикувани на сайта на община Златоград и всеки може да се запознае с тях.
Г-н Янчев благодари на г-жа Мангарудова за представянето и даде думата на      г-жа Златка Цекова, за да представи Проекта на стратегия за управление и разпореждане на общинската собственост в Община Златоград за периода 2021-2023 г. и Проекта на годишна програма за управление и разпореждане с имотите – общинска собственост в Община Златоград през 2021 г. Г-жа Цекова представи стратегията, а след това и програмата за управление и разпореждане с имоти общинска собственост, намерила отражение и в бюджета на общината - приходите от собственост, от концесии и от продажба на общинска собственост.
Г-н Янчев направи едно уточнение, че през годината в Програма за управление и разпореждане с общинска собственост ще бъде предложена замяна, която е важна за не само за живеещите на ул. „Албена“ и ул. „Миньорска“, но и за ул. „Гривица“. Той сподели, че се налага да се замени, с общинска собственост, едно място, на Джерахови, възстановено по съдебен ред. Мястото е оградено и заради това доста жители нямат  подход от към ул. „Стефан Стамболов“. Ще бъде предложена замяна с друг общински имот, за да бъде изградена една улица от 6 метра, за да се осигури достъп до къщите на хората от ул. „Стефан Стамболов“, като за тези метри ще бъде предложен друг общински имот.

Господин Янчев уточни, че сигурно бюджета е недостатъчен през погледа на много хора и съграждани, но става въпрос за бюджет за една година, а не за програма за управление на целия мандат. Все повече се увеличават интересите и очакванията на хората, а приходите от 2009 година почти не са променяни.
Г-н Янчев се обърна към присъстващите да отправят въпроси, да направят коментари  и предложения по представените материали.

За да постави своя проблем пръв се изказа Сабри Веизов от с.Старцево, които сподели, че има проблем с подхода до къщата си. Той сподели, че години наред са имали път до къщата си, но пътя им е спрян и е поставена бариера. Обърна се към г-н Янчев да намери разрешение на проблема и това, което е било преди да си бъде възстановено.
Господин Янчев уточни, че в този имот има неуредена собственост на частна лица и има проблем, който не е от компетенцията на общинската институция. Общината не може да отчуждава чужда собственост, за да реализира улица. Г-н Янчев допълни, че там има пътека, минава се, но не е улица, която да позволи големи автомобили, товарни автомобили да преминават. Обърна се към Юли Хаджийски за повече информация за конкретния случай. Юли Хаджийски сподели, че предишния ден е бил на конктретното място, но случая е доста сложен за разрешаване, тъй като двама собственици са възстановили имота и към момента той е затворен. Единствения подход през общинска собственост в момента е затворен, защото джамийското настоятелство са построили стена, висока 4 метра. Пътен подход не може да стане заради подпорната стена, може да се изгради пешеходна пътека и на мястото на стената да бъде изградено стълбище. Господин Янчев допълни, че има вариант да се закупи частна собственост и да се реализира улица. Той допълни, че ще произнесат официално по този въпрос и ще се търси решение, като най-напред се предложи на лицата доброволно да продадат имотите си и да се реализира улица, ако това не се случи трябва да се върви в посока събаряне на стена, която джамийското няма да дадат да се събори, защото касае укрепване на джамийска собственост. 
Господин Янчев се обърна към Стефан Мерков – общински съветник, ако е запознат да помогне да се изясни ситуацията. Той спомена, че е ходил на място и че там винаги е имало пътека, докато частно лице е започнало процедура по неговото възстановяване и в един момент е поставило бариера и е посочило, че това е него имот. Но допълни, че не знае как стоят нещата чисто документално.
Господин Янчев заключи по темата, че когато е ходил на място, за тази отсечка е имало спор между съседи и една когато се реши спора между съседите и се реши регулацията завинаги, благоустрояването – бетониране или направата на стълби става бързо, организационно това са по-лесните неща, но регулирането и собствеността трябва да се изчисти. Проблема ще бъде обсаден с администрацията и ще се търси решение, но в този момент няма как да се планира по бюджета на общината.
Господин Янчев даде думата на госпожа Емилия Кръстева – общински съветник. 
Госпожа Кръстева започна с това, че бюджета е стратегически документ, който е най-важен за общината и вълнува всеки един от гражданите на общината. Изрази задоволство, че част от инфраструктурните обекти са заложени по предложение на групата общински съветници „Заедно за община Златоград”. Започна с обобщение, че е радващо, че са заложени повече суми за спорта, че за пръв път се дават субсидии за църковното и джамийското настоятелство, но по отношение на средствата за хората в здравни нужди, изрази мнение, че  сумата от 5 300 лв., за цялата година, във време на пандемия, трябва да се повиши. Г-жа Кръстева продължи с това, че е радващо, че сумата за болницата е увеличена. Но по отношение на заложения инфраструктурен обект за оформяне на паркоместата, допълни, че болницата има по-спешен и че той е свързан с ВиК инсталацията, която е на приземния етаж и там много спешно трябва да се реагира, защото това се отнася за вътре в болницата, но за това може би ще трябва да се поиска и мнението на д-р Личев. Но допълни, че това ще се коментира повече на комисии и сесията на Общински съвет при разглеждане на бюджета.
Г-жа Кръстева продължи с представяне на предложение от името на общинските съветници „Заедно за община Златоград“, изготвен по населени места, във връзка с целогодишните срещи с хората от общината, като изрази мнение, че са наясно, че това, което предлагат, не може да се случи само с бюджета за 2021 г. Започна с представянето на  темите, които хората очакват да се случат точно за тях, като изрази надежда, че по преценка и приоритети на общината се надяват да бъдат решени част от проблемите,  които хората са споделяли през цялата година. Започна с представянето на обектите, като към част от тях даде и допълнителна информация.
За гр.Златоград:
· Проектиране (при необходимост) и изграждане на колектор в кв. „Граничар”;

· Изграждане на връзка между ул. „Велико Търново” и  бул. „България”;

· Изграждане на връзка между ул. „Клокотница” и ул. „Албена”;

· Премахване на моста в края на града, който при проливни дъждове създава тапа и предпоставка за наводнения;

· Ул. „Христо Ботев” – възстановяване на съществуваща настилка и повдигане на шахти;

· Ул. „Изгрев” – доизграждане и монтаж на парапет между Шипкови и Байрактарови;

· Ул. „Ангел Кънчев” – реконструкция на шахти и доизграждане до къщата на семейство Момови;
· Бул. „България” – обособяване на паркоместа за достъп до гробищен парк;

· Ул. „Славей” – преасфалтиране на участъци;

· Ул. „Пейо Яворов” – възстановяване на съществуваща асфалтова настилка;

· Ул. „Антим I” – преасфалтиране;

· Ул. „Велико Търново” – възстановяване на съществуваща асфалтова настилка;

· Разкриване на път и достъп до ул. „Акация” 21;

· Ул. „Стефан Стамболов” – от стария град до бившата мандра – възстановяване на асфалтова настилка и изграждане на тротоари;

· Ул. „Миньорска” – асфалтиране;

· Ул. „Рупите” – разкриване и асфалтиране;

· Ул. „Младост” – преасфалтиране и асфалтиране на останалата част и свързване с ул. „Ерма”;

· Ул. „Ерма” – асфалтиране;

· Ул. „Орфей” – почистване и възстановяване на подпорна стена;

· Изграждане на тротоари на ул. „Васил Левски”;

· Изграждане на обръщало на ул. „Яков Змейкович”;

· Ул. „Прогрес” и ул. „Възраждане” в частта към парка;

· Изграждане на подход към местността „Гюргенджик”;

· Закупуване на автовишка;

· Рехабилитация на вътрешно ВиК в сградата на МБАЛ „Проф. д-р Асен Шопов”.

След представянето на обектите, г-жа Кръстева отново уточни, че не очаква тези обекти и поставените проблеми да се случат само с този бюджет, но общината да ги има предвид и чрез други форми на финансиране да върви към тяхното разрешаване.
Продължи за всички останали населени места в общината.

За с.Долен:

· Укрепване и изграждане на нова стена на ул. „Изгрев”;

· Изграждане на обръщач на ул. „Младост”;

· Улично осветление на крайните къщи на ул. „Изгрев”;

· Довършване на „Боюклиево дере”;

· Ремонт на Здравна служба;

· Канализация на ул. „Васил Левски”;

· Реализиране на ул. „Изгрев” над детската градина;

· Отводняване на улици;

· Реализиране на ул. „Орфей”;

· Асфалтиране на ул. „Младост”

За с.Ерма река:

· Ул. „Велико Търново” – чиста и мръсна канализация, бетон, калдъръм;

· Ул. „Върбица” - 25 метра изграждане на канализация и асфалтиране;

· Саниране на общинска сграда, която включва: Кметство Ерма река, Детска градина, Здравна служба, Пощенски офис;

· Обезопасяване на мост на „Равна лъка”;

· Обезопасяване и рехабилитация на главен път;

· Рехабилитация и укрепване на подхода и моста към гробището. Насипване и оформяне на новата част на гробищен парк.;

· Проектиране и ремонт на големия салон в читалището;

· Довършване на колектор от къщата на Боян Кундев до старото кметство;

· Бетониране и изграждане на стълби на ул. „Иван Вазов” – от Райчо Мъхов до 

Марин Якимов, от Андрей Колев до Диньо Кънев;

· Бетониране и изграждане на ул. „Изгрев”, ул. „Витоша”, ул. „Христо Ботев” – до

дома на Борис Караасенов и до дома на Пламен Кундев;

· Довършване на ул. „Васил Левски”;

· Поставяне на парапет на ул. „Велико Търново” до дома на Здравко Василев;

· Изграждане на подпорна стена до бункера и оформяне на паркинг;

· Проектиране на ул. „Миньорска”.  

За с.Старцево:
· Ул. „Спартак”- премахване на паднала подпорна стена, разширяване на уличното платно, изграждане на нова подпорна стена и при възможност за следващ бюджет да се предвиди за асфалтиране;
· Ул. „Пеньо Пенев” – довършване на водопровод, изграждане на подпорна стена, асфалтиране;

· Ул. „Люляк” – асфалтиране или бетониране;

· Ул. „Здравец” – подмяна на водопровод и асфалтиране;

· Ул. „Кольо Фичето” – цялостно изграждане – ВиК, коректор, асфалтиране;

· Изграждане на път/връзка между ул. „Кольо Фичето” и ул. „Орфей”;

· Ул. „Малина” – изграждане;

· Ул. „Антон Страшимиров” – довършителни дейности и асфалтиране до Виктор Травлев;
· Благоустрояване на „Езилево дере” /път/;

· Довършване на участъка до Сантови и Мушкови;

· Изграждане на автобусна спирка в центъра на селото /за пътуващи деца/;

· Изграждане на обществен санитарен възел в центъра;

· Изграждане на детска площадка в Малката махала;

· Ремонт и довършителни дейности на колектор „Марева падина” и „Ушев дол”;

· Поставяне на ограничители на скоростта в с.Старцево и м. „Белите камъни”

За с.Аламовци:

· Изграждане на улично осветление в крайните части на селото;
· Изграждане на улица към Заставата – разширяване и баластриране;
· Ремонт на Здравна служба;
· Осигуряване на достъп до трудно достъпни жилища;
· Укрепване на свлачище;
· Довършване на дере в началото на селото и изграждане на частичен тротоар;
· Смяна на покрива на сградата на бивше училище;
· Изграждане на екопътеки.
За с.Кушла: 
· Иницииране на преговори с Община Кирково за асфалтиране на останалия 2 400 м път до селото;

За с.Страшимир
· Път към махала Манделовци;
· Подмяна на водопровод от Бучовица;

· Реставрация на тракийска крепост Градище над Страшимир и изграждане на екопътека до нея
За Цацаровци:

· Благоустрояване на пътя до Юруковци;
· Покрив на водоема

За Пресока:
· Изграждане на подпорна стена

Г-жа Кръстева приключи изказването си, че във всички по-малки населени места  хората искат изграждане на екопътеки, защото за радост се оформяме като една община с добри туристически атракции. Тя предостави предложението на групата на г-н Янчев.
Г-н Янчев благодари на г-жа Кръстева и уточни, че голяма част от обектите са включени в бюджет 2021 г. Има доста обекти от гореспоменати, които имат нужда от проектиране, преди да започне изпълнението им. Голяма част от обектите ще намерят отражение в Интегрирания план за развитие на Община Златоград г. – стратегическия документ на общината, които ще е до 2027 г.
Г-н Янчев се обърна към присъстващите за други мнения, коментари и предложения. 

Г-н Хумчев – председател на Общински съвет Златоград взе думата и сподели, че е имал възможност да се запознае с бюджета на работна среща с кмета. Той сподели, че в бюджета се залагат не малки средства за социални дейности, повечето от които са с местни приходи, което е радващо, защото чрез бюджета на общината се подпомагат най-уязвимите граждани на общината. Изрази мнение, че се наблюдава за поредна година, че се залагат не малки суми от собствените приходи за дофинансиране на образование-детските градини, дофинансиране на социалните услуги, някои от които финансирани от държавата, други с местни средства – услуги, от които не може да бъдат лишени гражданите на общината, особено в условията на пандемия. Той уточни, че е наясно, че със средствата, с които ще разполага общината през 2021 година не може да се отговори на всички изисквания хората. Г-н Хумчев продължи с това, че се наблюдава тенденция на устойчиво развитие на Златоград като туристическа дестинация, като в същото време се обръща внимание и на малките населени места. Подкрепи това, че в бюджета за 2021 г. се залагат разходи за проектиране, за да може общината да има готовност, при подпомагане чрез ПМС или друго решение на държавата да се реагира веднага, за да бъдат усвоени допълнителни средства. Г-н Хумчев изрази надежда, че бюджета ще се изпълни в голямата си част. Допълни, че през следващата седмица предстои заседание на комисиите към общински съвет, на които ще се разглежда бюджета на общината
Г- Янчев се обърна към госпожа Мангарудова да уточни какво престои, като процедура от тук нататък.

Г-жа Мангарудова поясни, че предстои внасянето на бюджета в Общински съвет за разглеждане и приемане, като крайния срок за това е 15 февруари. Тя допълни, че за проведеното обществено обсъждане се води протокол, който ще бъде приложен към материалите за бюджета за 2021 г. В срок от 15 работни дни, общински съвет следва да приема бюджета на община Златоград за 2021 г.

Г-н Янчев се обърна отново към присъстващите да задават въпроси, ако имат такива. Тъй като не постъпиха въпроси г-н Янчев закри публичното обсъждане като благодари на всички за отделеното време.
С това публичното обсъждане на проекта на бюджет за 2021 г. приключи.

Изготвил протокола: ………………………

                                     /Аделина Юрукова/

